b'\n_START_ARTICLE_\nFrida Gurevi\xc4\x8d\n_START_SECTION_\nBiografija\n_START_PARAGRAPH_\nKilusi i\xc5\xa1 Preili\xc5\xb3 (Latvija) \xc5\xbeyd\xc5\xb3 amatinink\xc5\xb3 \xc5\xa1eimos. Jos gimimo metu t\xc4\x97vas buvo i\xc5\xa1vyk\xc4\x99s \xc4\xaf Sankt Peterburg\xc4\x85 mokytis batsiuvio amato. Kilo Pirmasis pasaulinis karas ir motina su dukra 1914 m. taip pat persik\xc4\x97l\xc4\x97 gyventi \xc4\xaf Rusijos imperijos sostin\xc4\x99. F. Gurevi\xc4\x8d 1929 m. baig\xc4\x97 Penkt\xc4\x85j\xc4\x85 nacionalin\xc4\x99 \xc5\xbeyd\xc5\xb3 mokykl\xc4\x85 Leningrade ir toliau studijavo istorij\xc4\x85 \xc5\xa1io miesto Gerceno pedagoginiame institute. Po baigimo 1932 m. kartu su vyru istoriku Vladimiru Revunenkovu pagal paskyrim\xc4\x85 i\xc5\xa1vyko dirbti \xc4\xaf Tomsk\xc4\x85. Ji d\xc4\x97st\xc4\x97 Kalnakasybos institute, v\xc4\x97liau t\xc4\x99s\xc4\x97 mokslus aspirant\xc5\xabroje. 1938 m. Materialin\xc4\x97s kult\xc5\xabros istorijos institute Leningrade (toliau MKIIL) apgyn\xc4\x97 istorijos moksl\xc5\xb3 kandidato disertacij\xc4\x85 apie \xe2\x80\x9eSaks\xc5\xb3 1073\xe2\x80\x931075 m. sukilim\xc4\x85\xe2\x80\x9c._NEWLINE_Antrojo pasaulinio karo metais gyveno Totorijoje ir Uzbekistane. Pokaryje MKIIL archeologini\xc5\xb3 ekspedicij\xc5\xb3 sud\xc4\x97tyje darbavosi Leningrado srityje, o 1948\xe2\x80\x931961 m. su pertraukomis tyr\xc4\x97 senpr\xc5\xabsi\xc5\xb3 ir jotvingi\xc5\xb3 materialin\xc4\xaf palikim\xc4\x85 Lietuvoje ir buvusiuose Rytpr\xc5\xabsiuose \xe2\x80\x93 Kaliningrado srityje (tame tarpe Galtgarbi\xc5\xb3, Kramavos ir Kaniav\xc4\x97l\xc4\x97s piliakalnius, pilkapynus Viskiautuose, Medinave bei kt.). Nuo 1956 m. su pertraukomis vadovavo archeologiniams kasin\xc4\x97jimams Naugarduke (Baltarusijos TSR)._NEWLINE_Vir\xc5\xa1 120 mokslini\xc5\xb3 publikacij\xc5\xb3 autor\xc4\x97. Did\xc5\xbeiajai tarybinei enciklopedijai para\xc5\xa1\xc4\x97 straipsnius lietuvi\xc5\xa1komis temomis \xe2\x80\x9eRagin\xc4\x97n\xc5\xb3 kult\xc5\xabra\xe2\x80\x9c ir \xe2\x80\x9ePiliakalnis\xe2\x80\x9c. Lenk\xc5\xb3 ir lietuvi\xc5\xb3 i\xc5\xa1eivijos istorik\xc5\xb3 buvo kritikuota d\xc4\x97l paskelbt\xc5\xb3 i\xc5\xa1vad\xc5\xb3 politizavimo ir neobjektyvumo.'